Predlog točke za obravnavo na Razvojnem svetu Republike Slovenije


Naslov točke: Seznanitev s Končnim poročilom »Evalvacija uresničevanja Resolucije o znanstvenoraziskovalne in inovacijske strategije 2030« 

[bookmark: _Hlk220328252]MVZI skupaj z MGTŠ v okviru Načrta za okrevanje in odpornost (v nadaljevanju: NOO),  komponente Raziskave, razvoj in inovacije (C3.K8.RA) izvaja projekt »Podpora razvoju skupnega sistema spremljanja in evalviranja na področju RRI – raziskave, razvoj in inovacije«. V okviru projekta je bila v letih 2024-2025 izvedena Evalvacija uresničevanja Resolucije o znanstvenoraziskovalni in inovacijski strategiji Slovenije 2030 (v nadaljevanju: evalvacija ReZrIS30), ki sta jo izvedla Inštitut za ekonomska raziskovanja (IER) in soizvajalec Univerza v Ljubljani, Fakulteta za družbene vede. Izbrana sta bila v okviru javnega naročila male vrednosti. Projekt (so)financira EU v okviru NOO.

Trajanje projekta:
Evalvacija se je izvajala v obdobju oktober 2024 – november 2025. 

Struktura in dejavnosti projekta
Evalvacija je bila izvedena v naslednjih fazah:
· Pripravljalna faza izvedbe aktivnosti: izdelava natančnejšega koncepta evalvacije z metodologijo;
· 1. faza izvedbe aktivnosti: evalvacija z vidika ustreznosti in skladnosti: evalvacija definiranih ciljev, ukrepov v ReZrIS30 ter načrtovanih aktivnosti, kazalnikov ter mejnikov, ki so opredeljeni v načrtu aktivnosti, kazalnikov in mejnikov in skladnost s politiko skupnega evropskega raziskovalnega prostora (relevantnost in konsistentnost zastavljenih ciljev, ukrepov, aktivnosti, kazalnikov in mejnikov), vključno s priporočili za izboljšanje (pri tem so izhajali predvsem iz veljavnih dokumentov ter opravljenih intervjujev s fokusnimi skupinami ključnih deležnikov)
· 2. faza izvedbe aktivnosti: evalvacija z vidika učinkovitosti in uspešnosti: evalvacija izvedenih aktivnosti, doseženih kazalnikov in mejnikov (uspešnost in učinkovitost izvajanja), vključno s priporočili za izboljšanje izvajanja in spremljanja. (Pri tem so izhajali predvsem iz Poročil o izvajanju načrta aktivnosti, kazalnikov, mejnikov pri spremljanju uresničevanja Resolucije o znanstvenoraziskovalni in inovacijski strategiji Slovenije 2030 (RezrIS30), ki sta bili pripravljeni za obdobje 2022–2023 in za leto 2024 ter fokusnih skupin s ključnimi deležniki, glede uresničevanja ReZrIS30 so bili izvedeni tudi razgovori s predstavniki ministrstev (MVZI in MGTŠ)).

Rezultat projekta: Končno poročilo »Evalvacija uresničevanja Resolucije o znanstvenoraziskovalne in inovacijske strategije 2030«, s priporočili.
Na podlagi izdelanih analiz oziroma presoje vsebine in izvajanja ReZrIS30 so izvajalci na koncu podali priporočila za izboljšanje izvajanja ReZrIS30 (32 priporočil) in načrtovanja te strategije v prihodnje (10 priporočil). Ta lahko služijo pri dopolnjevanju in spreminjanju aktivnosti in ukrepov in tudi boljšemu spremljanju izvajanja ReZrIS30. Priporočila glede načrtovanja strategije pa bodo relevantna pri nastajanju nove strategije v prihodnje. Priporočila so razvidna iz priloženega Povzetka Evalvacije uresničevanja Resolucije o znanstvenoraziskovalne in inovacijske strategije 2030. Če se izpostavi najpomembnejše:

1. Pri izvajanju ukrepov in aktivnosti ReZrIS30 je treba povečati zavezanost odločevalcev.
2. Nadaljevati je treba s povezovanjem znanstvenoraziskovalnega in inovacijskega ekosistema predvsem s sodelovanjem in usklajevanjem programov različnih ministrstev in izvajalskih agencij. Načrtovana harmonizacija strategij in akcijskih načrtov v obliki večletnega skupnega pakta na področju znanstvenoraziskovalne in inovacijske politike je korak v pravi smeri.
3. Ozaveščati je treba odločevalce in uradnike na sektorskih ministrstvih o pomenu vlaganj v raziskave in inovacije ter sektorska ministrstva opolnomočiti za spodbujanje vlaganj v raziskave in inovacije na njihovih področjih. Predlagamo vzpostavitev mreže »R&I koordinatorjev« na vseh relevantnih ministrstvih, z vodjo v kabinetu predsednika vlade.
4. ARIS mora okrepiti kadre z ustreznimi kompetencami za učinkovito podporo JRO in podjetjem na inovacijskem delu ter povezovanju znanosti in gospodarstva. ARIS mora v naslednjih letih implementirati načrt celostne in usklajene podpore raziskavam in inovacijam in s tem mandatom začeti delovati kot upravljavska agencija.
5. Da bi bile JRO ob povečani avtonomiji v dovolj veliki meri usmerjene v učinkovito sodelovanje z gospodarstvom, ki bo rezultiralo v prenosu znanja in inovacijah, je treba ohraniti obstoječe, poleg tega pa oblikovati tudi učinkovite nove vzvode, ki bodo omogočali, da JRO vsaj v delu vodijo tudi potrebe gospodarstva in družbe ter imajo ustrezne motivacije za sodelovanje. Zato se nam zdi ključnega pomena, da je stabilno financiranje v delu vezano na rezultate sodelovanja z gospodarstvom, prenos znanja (tudi v družbo v splošnem) in inovacije.
6. V upravljavskih organih JRO je treba krepiti ključna menedžerska znanja in kompetence. Povečana avtonomija JRO zahteva spremembo pristopa k vodenju in prinaša nove odgovornosti. Krepiti je treba tudi kompetence strokovnih služb. To je posebej pomembno na kadrovskem področju.

Neposredno na Razvojni svet RS se nanaša naslednje priporočilo:
1. Ocenjujemo, da bi Razvojni svet za bolj učinkovito delovanje potreboval stalni sekretariat, ki bi pripravljal ustrezna gradiva in s tem potrebne informacije za sprejemanja informiranih odločitev. To vlogo bi lahko imelo RRI stičišče.

Priloga:
· Povzetek Evalvacija uresničevanja Resolucije o znanstvenoraziskovalni in inovacijski strategiji Slovenije 2030 (pdf datoteka »Evalvacija_ReZrIS30_Povzetek_20251205«)
· Evalvacija uresničevanja Resolucije o znanstvenoraziskovalni in inovacijski strategiji Slovenije 2030 – spletna povezava: https://podatki.gov.si/dataset/evalvacija-uresnicevanja-resolucije-o-znanstvenoraziskovalni-in-inovacijski-strategiji-slovenije-203




